**ROMANIA**

Raport de sinteză privind Programul de măsuri actualizat (art.13, 14) conform cerințelor

Directivei Cadru Strategia pentru mediul marin



**2022**

**CUPRINS**

[Introducere 4](#_Toc98492585)

[Rezumatul modificărilor programului de măsuri (PoM) din primul ciclu de implementare al directivei 7](#_Toc98492586)

[Obiectivele de mediu 7](#_Toc98492587)

[Obiectivele de mediu corespunzătoare programului de măsuri actualizat 8](#_Toc98492588)

[Descriptorul D1 8](#_Toc98492589)

[Descriptorul D2 11](#_Toc98492590)

[Descriptorul D3 12](#_Toc98492591)

[Descriptorul D5 13](#_Toc98492592)

[Descriptorul D6 16](#_Toc98492593)

[Descriptorul D8 16](#_Toc98492594)

[Descriptorul D9 18](#_Toc98492595)

[Descriptorul D10 19](#_Toc98492596)

[Rezumat al analizei contribuției măsurilor PoM 21](#_Toc98492597)

[Măsuri noi adoptate în al doilea ciclu de implementare a MSFD 22](#_Toc98492598)

[Măsuri noi actualizate/modificate adoptate în primul ciclu 30](#_Toc98492599)

[Excepții aplicate (în temeiul articolului 14) 31](#_Toc98492600)

[Metode aplicate în actualizarea PoM 31](#_Toc98492601)

[Coordonarea regională și impactul transfrontalier 32](#_Toc98492602)

[Informații privind consultarea publică 34](#_Toc98492603)

**TABEL ABREVIERI**

|  |  |
| --- | --- |
| **BPL** | Indicele de biopoluare |
| **EI** | Ecological Index |
| **ESGI** | Ecological status group I (specii perene) |
| **ESGII** | Ecological status group II (specii oportuniste) |
| **GES** | Good Environmental Status (Starea Ecologică Bună) |
| **KTM** | Key Type Measures |
| **MSFD** | Marine Strategy Framework Directive |
| **MSY** | Mortality sustainable yield |
| **OUG** | Ordonanță de urgență a Guvernului |
| **PoM** | Program de măsuri |
| **WFD** | Water Framework Directive |
| **ZnoPi** | Pollution Index based on *Zostera noltei* biometrics |
| **SUP** | Single Use Plastic |

# Introducere

Una dintre obligațiile României, ca stat membru al Uniunii Europene, este implementarea Directivei Cadru Strategia pentru mediul marin (2008/56/CE), al cărei scop este atingerea sau menținerea Stării Ecologice Bune (GES) a mediului marin până în 2020 în toate regiunile marine ale Uniunii Europene, inclusiv în regiunea marină Marea Neagră.

Directiva Cadru Strategia pentru mediul marin a fost transpusă în legislația națională prin OUG 71/2010 privind stabilirea strategiei pentru mediul marin, aprobată cu modificări și completări prin Legea 6/2011, cu modificările și completările ulterioare.

În conformitate cu articolul 5 (alin. 3) al Directivei ( OUG 71/2010), autoritatea publică centrală din domeniul apelor a elaborat strategia pentru apele sale marine, cu respectarea modelului conceptual, care a cuprins:

**Pregătirea evaluării ecosistemului marin**

* Evaluarea stării ecologice a mediului marin (art. 8, Anexa III)
* Determinarea stării ecologice bune a mediului marin (art.9)
* Stabilirea obiectivelor de mediu (art.10, Anexa IV)

**Programul de monitoring –** elaborat în conformitate cu art. 11 al directivei, Anexa V şi ghidurile de raportare ale grupurilor de lucru ale Comisiei. Programul de monitoring va fi actualizat la fiecare ciclu de implementare sau în funcție de răspunsul mediului marin/presiuni.

**Programul de măsuri –** elaborat în conformitate cu art.13 și 14 ale directivei, Anexa VI şi ghidul de raportare, care prin implementare asigură atingerea sau menținerea stării ecologice bune a mediului marin. Programul de măsuri se bazează pe rezultatele evaluării inițiale ale mediului marin, precum și pe obiectivele de mediu. Programul de măsuri va fi actualizat la fiecare ciclu de implementare.

**Cooperarea regională** asigură implementarea dezideratului Directivei, respectiv atingerea stării ecologice bune a mediului marin în regiunea Mării Negre. Ca urmare, România a pus un accent deosebit pe întărirea cooperării cu Bulgaria folosind cadrul legislativ asigurat de Acordul Bilateral, cu statele riverane Mării Negre, semnatare ale Convenției pentru protecția Mării Negre împotriva poluării (Convenția de la București), precum și cu țările semnatare ale Convenției pentru protecția fluviului Dunărea, având în vedere impactul Dunării asupra ecosistemului marin.

România, ca și celelalte state membre ale UE, se află în cel de al doilea ciclu de implementare, fapt pentru care trebuie să actualizeze Programul de măsuri, conform cerințelor art.17, art. 13 și 14 ale Directivei. Trebuie subliniat faptul că în primul ciclu de implementare al directivei, Programul de măsuri a fost elaborat în cadrul proiectului „*Technical and administrative support for the join implementation of the Marine Strategy Framework Directive (MSFD) in Bulgaria and Romania”* (faza II), finanțat de Comisia UE,având măsuri comune cu Bulgaria, stat membru cu care România împarte regiunea marină Marea Neagră. Programul de măsuri, din cauza unor situații obiective, a fost notificat Comisiei Europene, în august 2017, fapt ce nu a permis ca acesta să devină operațional.

Din cauza schimbărilor repetate ale structurii guvernului, Programul de măsuri a fost adoptat prin Hotărârea Guvernului 432 din 27 mai 2020 privind aprobarea Programului de măsuri pentru atingerea stării ecologice bune a regiunii marine Marea Neagră, fapt pentru care este în curs de implementare.

Ca și celelalte state membre, România este în proces de actualizare al Programului de măsuri, fapt pentru care a fost elaborat un set de chestionare și organizată dezbaterea publică din data de 8 decembrie 2021. Chestionarele au avut drept scop cunoașterea stadiului implementării măsurilor noi, costurile necesare și dificultățile întâmpinate în implementarea acestora. La completarea setului de chestionare au participat autoritățile menționate în Anexa 2 Lista autorităților competente a OUG 71/2010 privind stabilirea strategiei pentru mediul marin. Rezultatul acestei consultări a evidențiat faptul că majoritatea măsurilor noi sunt încă în stadiul de implementare, cu excepția a 3 măsuri complet implementate. Ca urmare, măsurile noi neimplementate vor fi parte integrantă a programului de măsuri actualizat.

Astfel, evaluarea gradului de implementare a Programului de măsuri a ținut cont de contribuția noilor măsuri la dezvoltarea durabilă a regiunii marine aferente, chestionându-se factorii responsabili asupra efortului socio-economic al implementării măsurilor prevăzute. În același timp, măsurile existente au fost evaluate în privința impactului pozitiv asupra mediului, fiind considerate rentabile și realizabile din punct de vedere tehnic, respectiv, necesitând implementare continuă, analiza impactului și actualizarea cost-beneficiu a acestora.

În actualizarea programului de măsuri s-au avut în vedere art.17 Actualizare, raportare și informarea publicului, art.13 Program de măsuri și art. 14 Excepții, Anexa VI ale Directivei, precum și ghidul de raportare elaborat de Grupul Dike al comisiei Europene. Structura raportului de sinteză al programului de măsuri actualizat a urmărit modelul conceptual prezentat în ghidul de raportare[[1]](#footnote-2).

**Definiții**

”Programul de măsuri” (PoM) reprezintă un set de măsuri pentru atingerea sau menținerea GES, a obiectivelor de mediu pentru care statul membru este responsabil. PoM integrează măsurile elaborate în temeiul articolului 13, alineatul (1) MSFD (așa-numitele „măsuri noi” sau măsuri de Categoria 2) și măsurile relevante impuse de legislația Uniunii, acordurile internaționale sau politicile naționale (așa-numitele „măsuri existente” sau măsuri de Categoria 1). Astfel, conform prevederilor art. 13 al Directivei, Programul de măsuri se bazează pe rezultatele evaluării inițiale a mediului marin (art.8, alin. 1) și pe obiectivele de mediu stabilite în temeiul art. 10 (alin. 1).

Programul de măsuri a fost elaborat în 2015 în cadrul proiectului „*Technical and administrative support for joint implementation of the Marine Strategy Framework Directive (MSFD) în Bulgaria and Romania*” (fazele I și II), finanțat de Comisia Europeană. Elaborarea Programului de măsuri s-a făcut conform cerințelor articolelor 13 și 14, Anexei VI ale directivei, precum și ale Ghidului de Raportare produs de către Grupul de Lucru privind date, informații și schimb de experiență (WG DIKE) al Comisiei Europene.

Prin “Măsură” se înțelege orice acțiune întreprinsă la nivel național, regional, al UE sau Internațional care contribuie la atingerea sau menținerea GES, precum și la atingerea obiectivelor de mediu.

”Măsurile existente” sunt măsurile considerate relevante pentru atingerea sau menținerea GES a mediului marin deja adoptate în cadrul altor politici europene (Directiva Cadru Apă, Directiva Păsări, Habitate, Nitrați, etc.) și internaționale (Convenții la care România este parte) sau regionale (Planul Strategic de Acțiune pentru Marea Neagră – Convenția de la București), implementate sau neimplementate încă.

”Măsurile noi” sunt măsurile identificate ca fiind necesare pentru atingerea sau menținerea stării ecologice bune (GES) a mediului marin, în condițiile în care măsurile existente nu sunt suficiente. Acestea pot fi măsuri care să le completeze pe cele deja existente (să le consolideze, să le optimizeze sau să extindă domeniul geografic de aplicare) sau să fie complet noi.

”Măsurile primului ciclu” sunt măsurile existente și măsurile noi ale programului de măsuri, care au fost raportate de statele membre în primul ciclu de raportare al directivei.

”Tipul cheie de măsuri” (KTM) reprezintă un set definit de categorii de măsuri care sunt direct relevante pentru principalele presiuni sau pentru tipurile generice de măsuri. KTM-urile au fost definite pentru a organiza măsurile în scopul raportării. Pentru o raportare coordonată între Directiva Cadru Apă (WFD) și MSFD, se utilizează un set comun de KTM-uri.

”Detalii despre actualizare” se referă la modificările introduse în PoM-ul primului ciclu și care au fost prezentate la prima dezbatere publică organizată pe 8 decembrie 2021.

# Rezumatul modificărilor programului de măsuri (PoM) din primul ciclu de implementare al directivei

Programul de măsuri existent este structurat în măsuri existente, în număr de 36, măsuri noi, în număr de 29 din care 16 sunt comune cu Bulgaria, precum și excepții, în număr de 3. În procesul actualizării, conform art.17 al directivei, au fost analizate toate tipurile de măsuri, o atenție sporită acordându-se măsurilor noi. Din analiza exhaustivă a răspunsurilor primite de la autoritățile responsabile cu implementarea acestora, a rezultat faptul că din totalul de 29 măsuri noi, au fost implementate complet doar 4 măsuri, restul măsurilor fiind în stadii diferite de implementare. Trebuie precizat faptul că cele 4 măsuri complet implementate au un caracter permanent, cum ar fi modernizarea platformelor portuare, fapt pentru care vor fi menținute în capitolul măsuri noi.

Așa cum s-a menționat anterior, din cele 29 măsuri noi, 16 sunt măsuri comune cu Bulgaria. Din discuțiile avute cu partea bulgară s-a evidențiat faptul că stadiul implementării acestora este similar.

Ca o concluzie, procesul de actualizare nu va aduce schimbări majore în structura programului de măsuri ca urmare a implementării incomplete.

# Obiectivele de mediu

Au fost analizate obiectivele de mediu stabilite în primul ciclu de implementare al directivei și care au fost actualizate în 2013. În continuare, în funcție de noile cunoștințe dobândite în procesul de evaluare a stării ecologice, se va urmări revizuirea definițiilor Stării Ecologice Bune (*Good Environmental Status/GES*) și a obiectivelor de mediu pentru cei 11 descriptori.

Pe baza evaluării inițiale realizate în temeiul articolului 8 alineatul (1), România ca stat membru a stabilit un set de obiective de mediu și de indicatori pentru regiunea Mării Negre, cu scopul de a orienta eforturile în vederea atingerii Stării Ecologice Bune a mediului marin (în concordanță cu lista orientativă de presiuni și impacturi prezentată în tabelul 2 din anexa III, precum și din lista orientativă de caracteristici prezentată în anexa IV a Directivei).

La stabilirea obiectivelor de mediu s-a ținut cont de continuitatea aplicării pentru aceleași ape a obiectivelor de mediu existente, stabilite la nivel național, asigurând compatibilitatea reciprocă a acestor obiective, considerându-se și aspectele semnificative ale impactului transfrontalier cu Bulgaria.

# Obiectivele de mediu corespunzătoare programului de măsuri actualizat

La actualizarea PoM s-au luat în considerare definiţiile Stării Ecologice Bune (GES) şi ale Obiectivelor de Mediu stabilite în primul ciclu de implementare al MSFD. Astfel, în cadrul evaluării din 2018 (INCDM, 2018 - Studiu privind elaborarea raportului privind starea ecologică a ecosistemului marin Marea Neagră conform cerințelor art. 17 ale Directivei Cadru Strategia pentru mediul marin (2008/56/EC)), starea ecologică bună pentru majoritatea descriptorilor a fost stabilită pe baza criteriilor pentru care s-au definit indicatori, praguri și obiective de mediu. Evaluarea stării ecologice bune s-a bazat pe datele de monitoring din perioada 2012 – 2017, analizat în raport cu valorile țintă propuse pentru definirea stării ecologice bune.

Descriptorul D1 Diversitatea biologică este conservată. Calitatea şi numărul habitatelor, precum şi distribuţia şi abundenţa speciilor sunt adaptate condiţiilor fiziografice, geografice şi climatice existente.

### Biodiversitate - habitate pelagice – fitoplancton

**Criteriul D1C6 – Primar**

Condiția tipului de habitat, inclusiv structura biotică și abiotică, cât și funcțiile sale (ex. compoziția în specii și abundența lor relativă, absența unor specii deosebit de sensibile sau fragile, care asigură o funcție cheie sau determină structura pe clase de dimensiuni a speciilor) nu este negativ afectată din cauza presiunilor antropice.

**Indicator D1C6:** Biomasa fitoplanctonului în sezonul de vară în habitatele pelagice – costier, tranzitorii, marin și de larg.

**GES:** Condiția habitatului pentru fitoplancton (biomasa) nu este afectată de presiunile antropice. Biomasa fitoplanctonică trebuie să fie sub valorile prag.

**Obiectiv de mediu:**

Percentila 90 a valorilor de biomasă din sezonul cald (mai-septembrie) corespunzătoare stratului de suprafață (0-10m) al fiecărui profil să nu fie mai mare decât valoarea-prag pentru toate cele trei corpuri de apă.

Pentru indicatorul biomasa fitoplanctonică din sezonul cald analizat pentru perioada 2013-2017 s-a constatat faptul că valorile biomasei obținute pentru apele costiere și marine depășesc valorile țintă stabilite și nu reflectă o stare ecologică bună a acestor corpuri. Pentru apele cu salinitate variabilă, valorile obținute au fost sub valoarea de referință stabilită, încadrând aceste ape în starea ecologică bună, fiind atins obiectivul de mediu.

### Biodiversitate - habitate pelagice – zooplancton

**Criteriul D1C6**

Starea habitatului, incluzând componenta abiotică și biotică (compoziția speciilor -abundența și biomasa relativă, specii cheie, mărimea speciilor), nu este afectată în mod negativ de presiunile antropice.

**Indicatori**

**Biomasa copepodelor** în apele cu salinitate variabilă, costiere și marine în sezonul cald și rece.

**GES:** Valorile de biomasă înregistrate să se încadreze în valorile prag stabilite.

**Biomasa mezozooplanctonului** în apele cu salinitate variabilă, costiere și marine în sezonul cald și rece.

**GES:** Valorile de biomasă înregistrate să se încadreze în valorile prag stabilite.

Starea ecologică bună a fost stabilită pe baza Criteriului D1C6, pentru care s-au definit indicatori, praguri şi obiective de mediu pentru componentă zooplanctonică. Datele de monitoring din perioada 2012 – 2017, au fost evaluate în raport cu valorile țintă propuse pentru definirea GES. S-a observat că în sezonul rece a fost atins obiectivul de mediu, starea ecologică bună fiind înregistrată în cele trei unități de raportare marină. Sezonul cald a fost caracterizat de valori ale biomaselor care depășesc valorile prag, încadrând toate unitățile de raportare marină în starea ecologică proastă.

### Biodiversitate - habitate bentale – comunitățile fitobentale (macroalge și fanerogame marine)

**Criteriul D6C5**

Amploarea efectelor negative ale presiunilor antropice cu condiția ca tipul de habitat, inclusiv modificarea adusă structurii și funcțiilor sale biotice și abiotice (de exemplu, compoziția speciilor sale specifice și abundența lor relativă, absența unor specii deosebit de sensibile sau fragile sau a unor specii care asigură o funcție-cheie, dimensiunea structurii speciilor), să nu depășească o anumită proporție din întinderea naturală a tipului de habitat din zona de evaluare.

**Indicatori**

**Indicele ecologic Ecological Index (EI)** (aplicabilitate: comunități de macroalge). Acesta este un indice multiparametric ce se bazează pe proporția dintre speciile sensibile și tolerante la condițiile de eutrofizare, incluzând aspecte de diversitate specifică și biomasă; este aplicat anual la litoralul românesc pentru a caracteriza starea ecologică a comunităților macroalgale.

**Obiectiv de mediu:** EI să fie mai mare ca valoarea prag de 6 (EI > 6).

**Indicele ZnoPi** (aplicabilitate: fanerogame marine). Acesta este un indicator cu aplicabilitate strictă asupra populațiilor de *Zostera noltei*, recent utilizat la litoralul românesc; include parametri morfologici și aspecte de biomasă.

**Obiectiv de mediu:** ZnoPi index să fie mai mare ca valoarea prag de 0,550 (ZnoPi > 0,550).

Ambii indicatorii servesc scopului evaluării atât a habitatelor bentonice conform descriptorului 1, cât și a integrității fundului mării conform descriptorului 6.

Obiectivele pentru Descriptorii 1 (Biodiversitate), 4 (Rețea trofică) și 6 (Integritatea fundului mării) vor fi tratate integrat, deoarece se află într-o interdependență strânsă.

### Biodiversitate - habitate bentale – comunitățile zoobentale

GES pentru habitatele bentale – comunităţile zoobentale au fost stabilite pentru trei mari grupe de habitate marine (habitate pelagice, habitate de stâncă și recife biogeni, habitate sedimentare). Pentru fiecare grup de habitate există și obiective/indicatori care privesc speciile caracteristice sau edificatoare pentru anumite tipuri și subtipuri de habitate marine.

De subliniat este faptul că obiectivele de mediu stabilite pentru D1,6 Biodiversitate - Habitate bentale necesită o reactualizare/reevaluare, inclusiv cu formularea unor obiective de mediu distincte în conformitate cu criteriile fiecărui descriptor.

### Biodiversitate – pești

Starea ecologică bună (GES) este atinsă atunci când distribuțiile spațiale ale populațiilor apar în mod natural și sunt adaptate la condițiile naturale existente de mediu. Conectivitatea funcțională și spațială este menținută la nivelul habitatelor speciilor.

**D1C1**

Rata mortalității pe specie din capturi accidentale este sub nivelurile care amenință specia, astfel încât să fie asigurată viabilitatea pe termen lung

**Obiective de mediu:**

* Rata mortalității pentru rechin (specie pescuită accidental) să fie în scădere;
* Rata mortalității pentru bacaliar (specie pescuită accidental) să fie în scădere.

**Criteriul D1C2**

Abundența populației speciei capturată accidental nu este afectată negativ din cauza presiunilor antropice, astfel încât să fie asigurată viabilitatea pe termen lung.

**Obiective de mediu:**

* Valorile abundenței stocului de reproducători pentru rechin se înscriu în intervalul valorilor menționate în literatura de specialitate;
* Valorile abundenței stocului de reproducători pentru bacaliar se înscriu în intervalul valorilor menționate în literatura de specialitate.

**Criteriul D1C3**

Caracteristici demografice ale populației speciei capturată accidental.

**Obiective de mediu:**

* Valorile parametrilor biologici, înregistrați la rechin se înscriu în intervalul valorilor menționate în literatura de specialitate. La nivelul grupurilor de lucru a fost discutat şi agreat ca procentul indivizilor cu vârsta optimă pentru prima maturare sexuală să fie <30% din lotul analizat;
* Valorile parametrilor biologici, înregistrați la bacaliar se înscriu în intervalul valorilor menționate în literatura de specialitate. La nivelul grupurilor de lucru a fost discutat şi agreat ca procentul indivizilor cu vârsta optimă pentru prima maturare sexuală să fie <30% din lotul analizat.

**Criteriul D1C4**

Aria de distribuție a populației speciei capturată accidental să nu fie afectată de presiuni umane și să-și mențină viabilitatea.

**Obiective de mediu:**

* Gradul de apariție al rechinului să fie peste 50% din probele analizate;
* Gradul de apariție al bacaliarului să fie peste 50% din probele analizate.

*Obiectivele de mediu sunt în discuție pentru a fi actualizate la nivelul grupurilor de lucru ale experților din cadrul STECF (Comitetul științific, tehnic și economic pentru pescuit din cadrul CE) și GFCM (Comisia Generală pentru Marea Mediterană).*

Descriptorul D2 Speciile neindigene introduse în urma activităţilor umane sunt la un nivel care nu perturbă ecosistemele.

Stabilirea țintelor și indicatorilor corespunzători criteriilor descriptorului D2, precum și definirea stării ecologice bune au fost stabilite conform Deciziei 2017/848/EU, în raport cu condițiile specifice zonei românești a Mării Negre.

**Criteriul D2C1**

Specie neindigenă nou introdusă

Definit ca “numărul de specii neindigene care sunt introduse recent prin activitate umană în natură, pe o perioadă de evaluare (6 ani), măsurată din anul de referință raportat pentru evaluarea inițială prevăzută la articolul 8, alineatul (1) din Directiva 2008/56/CE”, este redus la minimum și, dacă este posibil, redus la zero.

**GES**: Nici o specie neindigenă introdusă recent.

**Indicator**: Numărul de specii neindigene introduse recent.

Obiectiv de mediu: Stabilirea numărului de specii neindigene introduse recent şi generarea unei liste cu acestea, pentru a putea urmări evoluția acestora în viitor.

**Criteriul D2C2**

Abundența și distribuția spațială a speciilor neindigene stabilite, în special a speciilor invazive, care contribuie semnificativ la efectele adverse asupra unor grupe de specii sau a unor tipuri largi de habitate.

**GES**: Valoarea medie a biomasei ≤ 4 g/m3 sau 120 g/m2 pentru *M*. *leidyi* (Vinogradov et al., 2005).

**Indicator**: Biomasa lui *Mnemiopsis* *leidyi*.

Obiectiv de mediu: Evaluarea abundenței și distribuției speciilor neindigene cu caracter invaziv, pentru a stabili dacă prezintă sau nu o influență negativă asupra populației speciilor indigene și a habitatelor naturale.

**Criteriul D2C3**

Proporția grupului de specii sau a extinderii spațiale a tipului larg de habitat care este modificat negativ din cauza speciilor neindigene, în special a celor cu caracter invaziv.

**GES**: Speciile neindigene să fie ≤ 4% din numărul total de specii de la litoralul românesc.

**Indicator**: Ponderea procentuală dintre speciile indigene şi neindigene.

**Obiectiv de mediu**:

Stabilirea raportului între speciile native și neindigene.

**GES**: Valoarea indicelui de biopoluare pentru *Mnemiopsis* *leidyi* să fie ≤ 2.

**Indicator**: Indicele de Biopoluare (BPL) pentru *Mnemiopsis* *leidyi*.

**Obiectiv de mediu**: Evaluarea impactului abundenței și distribuţiei lui *Mnemiopsis* *leidyi* cu caracter invaziv pentru a stabili în ce măsură afectează comunitățile de specii indigene, habitatele și funcționarea ecosistemului.

Starea ecologică a fost definită pe baza criteriilor D2C1, D2C2, D2C3. Evaluarea s-a realizat pe baza datelor de monitoring colectate în perioada 2012-2017, pentru apele cu salinitate variabilă, costiere, marine și de larg.

În cazul criteriului D2C1, obiectivul de mediu a fost atins doar parțial. Toate speciile identificate ca fiind nou introduse aparțin doar componentei microzooplanctonice.

Deoarece nu au fost monitorizate zonele de risc (porturi) care să acopere toate componentele de interes (fitoplancton, zooplancton, pești), nu a putut fi realizată o listă actualizată de specii neindigene. Ca urmare, având în vedere lipsa datelor, nu s-au atins obiectivele de mediu aferente măsurilor RO-MN-011 și RO-MN-012.

Descriptorul D3 Populaţiile tuturor peştilor şi crustaceelor exploatate în scopuri comerciale sunt în limitele securităţii biologice, prezentând o distribuţie a populaţiei în funcţie de vârstă şi mărime, care indică starea bună a stocurilor.

GES este îndeplinit atunci când nivelul presiunii prin pescuit și a capacității de reproducere se situează la acele niveluri stabilite în obiectivele de mediu pentru susținerea pentru o perioadă lungă de timp a unei exploatări durabile (MSY) a unor specii importante de pești (șprot, calcan, stavrid, hamsie, barbun).

**Criteriul D3C1**

Mortalitate prin pescuit (F)

**Obiective de mediu**:

Mortalitatea prin pescuit (F) la speciile în cauză să se păstreze la valori precum:

* Mortalitatea prin pescuit la șprot F ≤ FMSY = 0,64;
* Reducerea efortului de pescuit la calcan, F≤ FMSY =0,15;
* Reducerea efortului de pescuit la hamsie până la un F≤ FMSY =0,54;
* Reducerea efortului de pescuit la barbun până la un F≤ FMSY =0,46;
* Reducerea efortului de pescuit în zona de iernat la stavrid.

**Criteriul D3C2**

Biomasa stocului de reproducători (SSB)

**Obiective de mediu**:

Creșterea biomasei stocurilor de reproducători (SSB) la nivel regional pentru speciile de pești relevante la nivelul Mării Negre:

* Menținerea stocului de șprot la valori de ~ 60.000 tone la coasta românească;
* Menținerea stocului de calcan la valori de ~ 2000 de tone la coasta românească.

**Criteriul D3C3**

Distribuția pe vârste și mărimi

**Obiective de mediu**:

Proporția peștilor care depășesc dimensiunea medie a primei maturări sexuale pentru menținerea sau recuperarea stocurilor de pești conform:

* Creșterea procentului exemplarelor mai mari de 2 ani pentru şprot;
* Creșterea procentului de specii mai mari de 6 ani pentru calcan;
* Creșterea procentului de specii mai mari de 3 ani pentru stavrid;
* Creșterea procentului de specii mai mari de 2 ani pentru hamsie;
* Creșterea procentului de specii mai mari de 3 ani pentru barbun.

*Obiectivele de mediu sunt în discuție pentru a fi actualizate la nivelul grupurilor de lucru ale experților din cadrul STECF (Comitetul științific, tehnic și economic pentru pescuit din cadrul CE) și GFCM (Comisia Generală pentru Marea Mediterană).*

Descriptorul D5 Eutrofizarea rezultată din activităţi umane, în special efectele sale negative, cum ar fi pierderi ale biodiversităţii, degradarea ecosistemelor, proliferarea algelor toxice şi dezoxigenarea apelor profunde, este redusă la minimum.

**Criteriul D5C1**

Concentraţiile nutrienților

**GES**: Concentrațiile nutrienților nu sunt la niveluri care să indice efecte negative ale eutrofizării.

**Indicator 5.1.** Concentrațiile nutrienților dizolvați în apa de mare.

**Obiectiv de mediu**:

În afara apelor costiere - percentila 75 a tuturor concentrațiilor măsurate în intervalul de evaluat să nu fie mai mare decât valoarea-prag.

**Criteriul D5C2**

Concentrația de clorofilă „a” în coloana de apă.

**GES**: Concentrațiile de clorofilă „a” nu sunt la niveluri care indică efecte negative ale îmbogățirii cu nutrienți.

**Indicator 5.2.** Concentrațiile de clorofilă „a”

**Obiectiv de mediu**:

Percentila 75 a tuturor concentrațiilor măsurate în sezonul cald (mai-septembrie) în intervalul de evaluat să nu fie mai mare decât valoarea-prag (GES) stabilită pentru toate cele trei corpuri de apă.

**Criteriul D5C3**

Înflorirea nocivă a algelor în coloana de apă

**GES**: Numărul, întinderea în spațiu și durata evenimentelor de înflorire nocivă a algelor nu sunt la niveluri care indică efecte negative ale îmbogățirii cu nutrienți.

**Indicator 5.3.** Biomasa speciei *Noctiluca* *scintillans*

**Obiectiv de mediu**:

Valoarea medie a biomasei speciei *Noctiluca* *scintillans* să fie mai mică decât valoarea țintă stabilită pentru fiecare corp de apă și sezon.

**Criteriul D5C4**

Limita fotică (transparența) a coloanei de apă.

**GES**: Transparența apei nu este redusă, din cauza creșterii numărului de alge în suspensie, la un nivel care indică efecte negative ale îmbogățirii cu nutrienți.

**Indicator 5.4.** Transparența apei

**Obiectiv de mediu**:

În apele cu salinitate variabila și cele costiere toate valorile măsurate să nu fie mai mici decât valoarea minim admisă de legislația națională. În afara apelor costiere - percentila 10 a tuturor valorilor transparenței apelor marine măsurată în sezonul cald (mai-septembrie) în intervalul de evaluat să nu fie mai mică decât valoarea-prag.

**Criteriul D5C5**

Oxigenul dizolvat în partea inferioară a coloanei de apă

**GES**: Concentrația oxigenului dizolvat nu este redusă, din cauza îmbogățirii cu nutrienți, la niveluri care indică efecte negative asupra habitatelor bentonice sau alte efecte de eutrofizare.

**Indicator 5.5.** Concentrațiile oxigenului dizolvat în partea inferioară a coloanei de apă

**Obiectiv de mediu**:

Percentila 10 a tuturor valorilor oxigenului dizolvat la interfața apă-sediment (pentru stațiile cu adâncimea maximă de 50m) măsurată în sezonul cald (mai-septembrie) în intervalul de evaluat să nu fie mai mică decât valoarea-prag.

**Criteriul D5C6**

Macroalge oportuniste din habitate bentonice

**GES**: Abundența macroalgelor oportuniste nu este la niveluri care indică efecte negative ale îmbogățirii cu nutrienți.

**Indicator 5.6.** Abundența macroalgelor oportuniste

**Obiectiv de mediu**:

Menținerea distribuției spațiale a speciilor perene cheie (*Cystoseira*, *Zostera*, *Coccotylus*) în limite stabile, fără o fragmentare a câmpurilor datorată activităților antropice; proporția biomasei speciilor oportuniste să fie mai mică de 40% din biomasa totală (ESGII < 40%).

**Criteriul D5C7**

Comunități macrofite (alge și ierburi de mare perene precum fucaceele, zosterele și iarba de mare) din habitate bentonice.

**GES**: Componența pe specii și abundența relativă sau distribuția pe adâncime a comunităților macrofite ating valori care indică faptul că nu există niciun efect negativ ca urmare a îmbogățirii cu nutrienți, inclusiv prin reducerea transparenței apei

**Obiectiv de mediu**:

Proporția biomasei speciilor perene să fie mai mare de 60% din biomasa totală (ESGI > 60%)

**Criteriul D5C8**

Comunitățile de macrofaună din habitatele bentonice

**GES**: Componența pe specii și abundența relativă a comunităților de macrofaună ating valori care indică faptul că nu există niciun efect negativ ca urmare a îmbogățirii cu nutrienți și substanțe organice

**Indicator 5.8.** Comunitățile de macrofaună din habitatele bentonice *Mytilus* *galloprovincialis* și *Modiolula* *phaseolina*

**Obiectiv de mediu**:

Menținerea stării bune a recifilor biogeni de *Mytilus* *galloprovincialis* astfel încât percentila 75 să nu depășească valorile prag.

Menținerea stării bune a comunității mâlurilor fine circalitorale cu *Modiolula* *phaseolina* astfel încât percentila 75 să nu depășească valorile prag.

**GES** a fost stabilit pe baza Criteriilor D5C1, D5C2, D5C3, D5C4, D5C5, D5C6, D5C8, pentru care s-au definit indicatori, praguri și obiective de mediu. Datele de monitoring din perioada 2012 – 2017, au fost evaluate în raport cu valorile țintă propuse pentru definirea stării ecologice bune. Integrarea rezultatelor în instrumentul BEAST (Black Sea Eutrophication Assessment Tool) au arătat că în apele românești ale Mării Negre **s-a atins starea bună** în proporție de 49 % (stații din numărul total), reprezentând aproximativ 7800 km2 și aproximativ 49 % din suprafața (km2) apelor românești ale Mării Negre (zona exclusiv economică). Apele cu salinitate variabilă și cele marine din zona nordică sunt cele mai eutrofizate (0% km2 GES). În apele costiere, zona Gura Buhaz, Constanța Sud 5m, aflată în zona portului Constanța și a stației de epurare cu același nume și în zona Costineşti (10,5% km2 GES) nu s-a atins GES. Pe profilele cele mai sudice, Mangalia și Vama Veche (apele costiere), precum și stațiile de pe fâșia batimetrică 70-100m (Portița, Est Constanța și Mangalia) a predominat o stare bună și foarte bună, stare confirmată și de elementele biologice ce reprezintă criterii secundare (macroalgele și comunitățile bentale) (38,4% km2 GES).

Astfel, deși efectele îmbogățirii cu nutrienți a apelor românești ale Mării Negre s-au redus față de perioada de intensă eutrofizare, analiza presiunilor din surse de pe uscat a identificat riscul neatingerii stării ecologice bune pentru D5 Eutrofizare din perspectiva aportului fluvial și costier de nutrienți. Ulterior, analiza parametrilor, indicatorilor și criteriilor reprezentând cauze, efecte directe și indirecte ale îmbogățirii cu nutrienți au arătat că **nu s-a atins starea ecologică bună** în apele cu salinitate variabilă, costiere, marine. Deși se observă îmbunătățiri ale calității apei pentru unii parametri (de ex. fosfor), în apele românești ale Mării Negre, concentrațiile de nutrienți sunt încă ridicate și creează efecte, mai ales în sezonul cald. Efectul cuplat al schimbărilor climatice și impactului antropic al surselor punctiforme dar mai ales difuze poate avea impact asupra creșterii concentrațiilor nutrienților ca urmare a modificărilor hidrologice ale debitelor râurilor, dar și stratificării maselor de apă și regimului vânturilor și curenților intensificând astfel eutrofizarea. **De aceea, este foarte importantă reducerea concentrațiilor de nutrienți cu aproximativ 34% (P, zona nordică), 13% (P, zona sudică), 86% (N, zona nordică) și 62% (N, zona sudică).**

Descriptorul D6 Aspectul integral al fundului mării asigură că structura şi funcţiile ecosistemului sunt conservate, iar ecosistemele bentonice, în special, nu sunt afectate.

Pentru acest descriptor obiectivele de mediu sunt nedefinite singular, acestea fiind definite in legătură cu D1 Biodiversitate - Habitate bentale.

Descriptorul D8 Nivelul de concentrație al contaminanților nu provoacă efecte datorate poluării

**GES**: Concentrațiile contaminanților măsurate în matrice relevante pentru mediul marin nu reprezintă riscuri de apariție a efectelor poluării, efecte manifestate prin niveluri ridicate ale substanțelor periculoase

**Criteriul D8C1**

Concentrația de contaminanți

**Indicator 8.1.1** Concentrația contaminanților măsurată în matricea corespunzătoare (apă, sedimente, biota) într-un mod care să asigure comparabilitatea cu evaluările realizate în temeiul Directivei 2000/60/CE

**Obiective de mediu:**

* Percentila 75 a concentrațiilor metalelor grele măsurate în apele marine este mai mică decât nivelurile de la care sunt de așteptat efecte adverse;
* Percentila 75 a concentrațiilor contaminanților sintetici măsurate în apă este mai mică decât nivelurile de la care sunt de așteptat efecte adverse;
* Percentila 75 a concentrațiilor hidrocarburilor aromatice polinucleare măsurate în apă este mai mică decât nivelurile de la care sunt de așteptat efecte adverse;
* Percentila 75 a concentrațiilor metalelor grele măsurate în sedimente este mai mică decât nivelurile de la care sunt de așteptat efecte adverse;
* Percentila 75 a concentrațiilor contaminanților sintetici măsurate în sedimente este mai mică decât nivelurile de la care sunt de așteptat efecte adverse;
* Percentila 75 a concentrațiilor hidrocarburilor aromatice polinucleare măsurate în sedimente este mai mică decât nivelurile de la care sunt de așteptat efecte adverse;
* Percentila 75 a concentrațiilor metalelor grele măsurate în *Mytilus* *galloprovincialis* este mai mică decât nivelurile de la care sunt de așteptat efecte adverse;
* Percentila 75 a concentrațiilor contaminanților sintetici măsurate în *Mytilus* *galloprovincialis* este mai mică decât nivelurile de la care sunt de așteptat efecte adverse.

GES a fost stabilit pe baza Criteriului D8C1, pentru care s-au definit indicatori, praguri și obiective de mediu. Datele de monitoring privind concentrația contaminanților în matricele relevante, apă, sediment și biota, în perioada 2012 – 2017, au fost evaluate în raport cu obiectivele de mediu propuse pentru definirea stării ecologice bune. Integrarea rezultatelor obținute pentru compușii individuali în cadrul fiecărui grup de contaminanți, pe principiul one out-all out, a evidențiat o stare ecologică proastă pentru majoritatea grupurilor de contaminanți, în toate zonele evaluate. Prin integrarea rezultatelor obţinute pentru fiecare grup de contaminanți, pe principiul one *out-all out, s-a obținut o stare ecologică proastă pentru cele doua matrice, respectiv apă și sediment.*

*Pentru realizarea obiectivelor de mediu, substanțele periculoase din apă, sedimente și organisme marine vor fi monitorizate permanent conform criteriului 8.1, indicator 8.1.1, în scopul atingerii stării ecologice bune a mediului marin în următorul ciclu de raportare (2024).*

Descriptorul D9 Concentrațiile de contaminanți prezente în pești și în alte resurse vii destinate consumului uman

**Criteriul D9C1**

Nivelul de contaminanți în țesuturile comestibile (mușchi, ficat, sau alte părți moi, după caz) ale fructelor de mare (inclusiv pești, crustacee, moluște, alge marine și alte plante marine), prinse sau recoltate din mediul natural (cu excepția peștelui din acvacultură) nu depășesc nivelurile maxime stabilite.

**Indicator 9.1.** Nivelurile contaminaților (metale grele, suma bifenili policloruraţi, pesticide organoclorurate, hidrocarburi aromatice polinucleare) în pești și moluște

**Obiective de mediu**:

* Percentila 75 a concentrațiilor metalelor grele măsurate în pești și moluște este mai mică decât nivelurile reglementate prin legislația europeană;
* Percentila 75 a concentrațiilor bifenililor policloruraţi măsurate în pești și moluşte este mai mică decât nivelurile reglementate prin legislația europeană;
* Percentila 75 a concentrațiilor pesticidelor organoclorurate măsurate în pești şi moluşte este mai mică decât nivelurile reglementate prin legislația națională;
* Percentila 75 a concentrațiilor hidrocarburilor aromatice polinucleare (benzo(a)pirenului) măsurate în pești și moluște este mai mică decât nivelurile reglementate prin legislația europeană.

In cadrul evaluării din 2018 (INCDM, 2018 - Studiu privind elaborarea raportului privind starea ecologică a ecosistemului marin Marea Neagră conform cerințelor art. 17 ale Directivei Cadru Strategia pentru mediul marin (2008/56/EC)), starea ecologică bună a fost definită pe baza Criteriului D9C1, pentru care s-au definit indicatori, praguri și obiective de mediu. Datele de monitoring privind concentrația contaminanților în speciile de moluște de interes comercial (*Rapana* *venosa* și *Mytilus* *galloprovincialis*), recoltate din zona marină în perioada 2012 – 2017, au fost evaluate în raport cu obiectivele de mediu propuse pentru definirea stării ecologice bune. Integrarea rezultatelor obținute pentru compușii individuali în cadrul fiecărui grup de contaminanți, pe principiul one out-all out, a evidențiat o stare ecologică bună pentru toate grupurilor de contaminanți, peste 75% din valori fiind situate sub nivelurile reglementate prin legislație. Prin integrarea rezultatelor obținute pentru fiecare grup de contaminanți, pe principiul one out-all out s-a obținut o stare ecologică bună.

Descriptorul D10 Proprietăţile şi cantităţile de deşeuri marine nu provoacă daune mediului costier şi marin.

**Criteriul D10C1**

Compoziția, cantitatea și distribuția spațială a macrodeșeurilor marine

**GES**: Compoziția, cantitatea și distribuția spațială a deșeurilor pe țărm, în stratul de suprafață al coloanei de apă (inclusiv deșeuri plutitoare la suprafața apei) și pe fundul mării nu sunt la niveluri care dăunează mediului de costier și marin.

**Indicator 10.1.1** Cantitățile de deșeuri marine aduse și/sau depozitate pe țărm să nu depășească valoarea prag de 20 articole (itemi)/100m

**Obiectiv de mediu**:

* Pe țărm (plaje) – concentrațiile de deșeuri marine măsurate în intervalul de evaluat să nu fie mai mare decât valoarea-prag (20 articole (itemi)/100m).

**Indicator 10.1.2** Tendința descrescătoare a cantității de deșeuri marine din coloana de apă și depozitate pe fundul mării

**Obiectiv de mediu**:

* Concentrațiilor de deșeuri marine măsurate în intervalul de evaluat să nu fie mai mari decât cele raportate anterior (să nu fie în creștere).

**Criteriul D10C2**

Compoziția, cantitatea și distribuția spațială a microdeșeurilor marine

**GES** : Compoziția, cantitatea și distribuția spațială a deșeurilor pe țărm, în stratul de suprafață al coloanei de apă și pe fundul mării nu sunt la niveluri care dăunează mediului costier și marin.

**Indicator 10.2.1** Tendința descrescătoare a cantității de microdeșeuri marine din nisipul plajelor, din coloana de apă și depozitate pe fundul mării

**Obiectiv de mediu**:

* Concentrațiile de microdeșeuri marine măsurate în intervalul de timp evaluat să nu fie mai mari decât cele raportate anterior (să nu fie în creștere).

**Criteriul D10C3**

Cantitatea de macrodeșeuri și microdeșeuri ingerată de organismele marine

**GES** : Cantitatea de macrodeșeuri și microdeșeurilor ingerată de organismele marine nu este la un nivel care afectează negativ sănătatea speciei în cauză.

**Indicator 10.3.1** Reducerea numărului cazurilor înregistrate constând în prezența deșeurilor marine în tractul digestiv al organismelor marine.

**Obiectiv de mediu:**

* Menținerea stării bune a comunităților de organisme marine astfel încât să nu existe niciun efect negativ din cauza cantității de macrodeșeuri şi microdeșeuri ingerate.

**Criteriul D10C4**

Efectele negative ale deșeurilor ingerate de organismele marine

**GES**: Componența pe specii și abundența relativă a comunităților de organisme marine în cauză ating valori care indică faptul că nu există niciun efect negativ din cauza deșeurilor, alte tipuri de răni / mortalitate sau efecte asupra sănătății.

**Indicator 10.4.1** Reducerea numărului cazurilor înregistrate constând în încurcare, alte tipuri de răni /mortalitate sau efecte asupra sănătății

**Obiectiv de mediu**:

* Menținerea stării bune a comunităților de organisme marine astfel încât să nu existe niciun efect negativ din cauza deșeurilor cum ar fi prin încurcare, alte tipuri de răni / mortalitate sau efecte asupra sănătății.

GES a fost stabilit pe baza Criteriilor D10C1, pentru care s-au definit indicatori și obiective de mediu. Datele de monitoring din perioada 2015 – 2017, au fost evaluate în raport cu tendința descrescătoare a cantității de deșeuri marine de pe plajele monitorizate şi a deșeurilor existente pe fundul mării, şi au evidențiat că starea ecologică bună a mediului nu a fost atinsă, ca urmare nici obiectivele de mediu.

Monitorizarea deșeurilor marine din perioada 2018 – 2021, s-a axat pe evaluarea stării ecologice bune definită pe baza criteriilor D10C1, D10C2 si D10C3 care vizează deșeurile de pe plajă şi de pe fundul mării, deșeurile plutitoare, microdeșeurile (microplasticele) și deșeurile ingerate de organismele marine (pești, păsări). Pentru a defini starea ecologică bună în perioada de după 2018, s-au folosit atât obiectivele de mediu definite în 2012, 2013 şi 2018, dar şi obiective noi (deșeurile de pe plajă, deșeurile ingerate de organismele marine). Cantitățile de deșeuri de pe plajă s-au situat, în toate regiunile monitorizate, peste noua valoare prag de 20 de articole (itemi) de deșeuri pe 100 m lungime de plajă, demonstrând astfel că **nu s-a atins starea ecologică bună** pe nicio plajă românească. Expedițiile de monitorizare a **deșeurilor existente pe fundul mării** realizate de-a lungul litoralului românesc, de la Vama Veche la Sulina, pe adâncimi cuprinse între 17 - 67 m din ultimii ani au arătat că **există o tendință de reducere cantitativ/sortimentală a deșeurilor de pe fundul mării**, comparativ cu perioada de raportare 2018.

# Rezumat al analizei contribuției măsurilor PoM

În scopul cunoașterii modului în care măsurile programului de măsuri au contribuit la atingerea GES a mediului marin s-au luat în considerare modificările (optimizările) apărute de la primul ciclu de raportare, precum și informațiile raportate conform articolelor 13, 14 și 18.

Având în vedere întârzierile, din cauze obiective, apărute în procesul de implementare a PoM, nu s-a putut verifica dacă măsurile au contribuit la atingerea GES și a obiectivelor de mediu. Așa cum se știe, ecosistemul marin datorită complexității lui, nu răspunde imediat la măsura implementată. Analiza progresului înregistrat privind atingerea obiectivelor de mediu a inclus și analiza decalajului determinat de necesități nou apărute, în care obligațiile de raportare ar trebui:

* să includă indicatorii cheie necesari pentru a evalua conformitatea și a înțelege performanța în realizarea obiectivelor;
* să armonizeze și să centralizeze (unele) aspecte ale proceselor pentru a le face mai eficiente, considerând datele din surse la nivel naţional şi al UE.

Au fost propuse spre includere în PoM actualizat, două măsuri noi (RO-MN-30, RO-MN-31), precum și menținerea celor 4 măsuri noi complet implementate (RO-MN-18, RO-MN-19, RO-MN-24, RO-MN-025).

Deși prezintă un grad redus de finalizare a implementării măsurilor noi, circa 13,8%, doar 4 (patru) măsuri au fost finalizate din totalul de 29 de Măsuri noi. Astfel, progresul înregistrat în implementarea măsurilor PoM consolidează dezideratul de atingere a obiectivelor de mediu și a GES, pană în anul 2024, întrucât există măsuri apropiate de finalizarea implementării.

Pentru implementarea măsurilor RO-MN-011 și RO-MN-012 stabilite pentru Descriptorul D2 Specii neindigene, au fost propuse noi acțiuni de implementare pentru atingerea obiectivelor de mediu, care au avut în vedere lipsa datelor, şi noi acțiuni pentru detectarea timpurie, atenuarea și evaluarea impactului speciilor neindigene. Ca urmare, la nivel național, este necesar să se acorde prioritate următoarelor considerente, în legătură cu implementarea măsurilor aferente Descriptorului D2:

* încurajarea și finanțarea tuturor acțiunilor specifice obligatorii (de exemplu, lucrări de cercetare, colectare de date, monitorizare, evaluări naționale de impact, etc.) care vizează îmbunătățirea cunoștințelor disponibile;
* implementarea unei metodologii standardizate de colectare și monitorizare a speciilor neindigene în zonele portuare;
* efectuarea unor programe de monitorizare dedicate zonelor de risc (în special în porturi) pentru detecția precoce a speciilor neindigene;
* finanțarea unor programe de monitorizare care să vizeze monitorizarea apei de balast;
* efectuarea de studii de referință și stabilirea de programe de monitorizare pentru a colecta date fiabile și pertinente privind distribuția speciilor neindigene în apele teritoriale;
* îmbunătățirea planului de management pentru controlul și gestionarea apei de balast și a sedimentelor navelor;
* dezvoltarea unor măsuri de prevenire și control, susținute științific și armonizate la nivel regional, în special pentru căile cu risc ridicat de introducere a speciilor neindigene (apa de balast și coca navelor);
* crearea unei platforme online, care va include lista națională de specii neindigene la Marea Neagră, inclusiv informații privind clasificarea lor taxonomică, ecologie, biologie, habitate și impactul asupra biodiversității, sănătății umane și asupra serviciilor ecosistemice;
* crearea unei rețele active de parteneri în cadrul platformei online pentru actualizarea continuă a bazei de date și avertizarea timpurie în cazul unor noi înregistrări ale speciilor neindigene;
* dezvoltarea de programe de formare și conștientizare cu privire la riscuri, aspecte legale, bune practici și acțiuni de management pentru prevenirea și atenuarea impactului speciilor neindigene.

# Măsuri noi adoptate în al doilea ciclu de implementare a MSFD

În procesul de actualizare al PoM au fost incluse două măsuri noi. Alegerea lor a avut în vedere îndeplinirea obiectivelor de mediu, respectiv prevenirea și deteriorarea ulterioară a stării mediului marin și reducerea/eliminarea impactului negativ a presiunilor umane în regiunea marină Marea Neagră.

|  |  |
| --- | --- |
| **Titlul măsurii** | **Monitorizarea impactului fermelor de acvacultură marină asupra ecosistemului Mării Negre** |
| **Nr./codul măsurii** | **RO-MN-030** |
| **Descrierea scurtă și precisă a măsurii** | Măsura se referă la:   1. Colectarea de informații cât mai detaliate despre modificările în structura și funcțiile ecosistemelor bentice limitrofe ariilor în care se desfășoară activități de acvacultură marină; 2. Limitarea activităților conexe acvaculturii marine care pot avea impact asupra unor specii și/sau habitate de valoare conservativă ridicată, rare și/sau periclitate. |
| **Categoria de măsuri UE** | 2b |
| **Tipuri cheie de măsuri** | Specifice |
| **Obiective de mediu** | Obiective corespondente descriptorului D3 Pești, conform detalierii din Hotărârea Guvernului 432/2020 privind aprobarea Programului de măsuri pentru atingerea stării ecologice bune a regiunii marine Marea Neagră |
| **Descriptori** | Descriptorul D1 Diversitatea biologică este conservată. Calitatea și numărul habitatelor, precum și distribuția și abundența speciilor sunt adaptate condițiilor fiziografice, geografice și climatice existente. |
| **Presiuni principale** | - Introducerea de substanțe organice  - Introducerea de compuși sintetici  - Introducerea si acumularea de deșeuri marine |
| **Domenii principale de activitate** | Activități economice marine (acvacultura) |
| **Caracteristici** | - Habitate bentale, Pești  - Acumulare deșeuri marine |
| **Legături cu alte directive/legislații/politici** | Directiva 2014/52/UE de modificare a Directivei 2011/92/UEprivind evaluarea efectelor anumitor proiecte publice și private asupra mediului |
| **Instrument pentru implementare/Mod de implementare** | Tehnic  Legislativ  Conștientizare/comunicare/diseminare |
| **Referință spațială/Zone de implementare** | Ape teritoriale/Zona costieră |
| **Contribuția măsurii la atingerea obiectivelor** | Măsura poate avea o contribuție ridicată la atingerea tuturor obiectivelor/țintelor definite în prezent în legătură cu managementul riscurilor de mediu costier/maritim |
| **Impact transfrontalier** | Implementarea măsurii nu este de așteptat să aibă impact negativ asupra mediului marin aferent României şi zonei transfrontaliere cu Bulgaria. Dimpotrivă, implementarea măsurii va avea rezultate pozitive. |
| **Costuri** | Cost  **scăzut** (50.000 – 250.000 Euro) – scor 4  Costul minim estimat pentru implementarea măsurii este ~ 100.000 euro.  Componentele costului:  - costuri legate de activitățile de monitoring biologic marin/costier  - cercetări pentru determinarea impactului fermelor de acvacultură marină asupra ecosistemului  - delimitarea zonelor afectate de activitatea de acvacultură marină şi verificarea suprapunerii cu arealul speciilor de interes conservativ şi/sau a habitatelor fragile  - costuri legate de organizarea de consultări publice şi sectoriale  - costuri de comunicare/conștientizare publica |
| **Eficiență** | **Potențial ridicată** – scor 4 |
| **Indicatori pentru măsurarea eficienței** | Nr. de sesiuni de monitorizare/an |
| **Evaluare socio-economică** | **Analiza Cost-Eficiență: ridicată (mare)**  **Analiza Cost-Beneficiu: medie**  **Efecte negative secundare**  Implementarea măsurii nu este de așteptat să aibă efecte negative asupra mediului marin.  **Beneficii – moderate:**  De mediu și socio-economice:  Fiecare autoritate competentă realizează o evaluare a planurilor, programelor sau activităților care pot avea efecte secundare negative semnificative asupra mediului marin și sănătății umane, cum ar fi cercetări pentru surse alternative de hrană în mediul marin. |
| **Coordonare** | Națională |
| **Fezabilitate tehnică** | Frecvent aplicată; experiență națională redusă, dovezi de bune practici |
| **Organizații responsabile pentru implementarea măsurii** | ANPA, Asociații de pescari  Ministerul Cercetării, Inovării și Digitalizării  (Institute de cercetare) |
| **Oportunități de finanțare** | Fonduri publice |
| **Planificarea implementării/acoperire temporală** | 2022 -2024 |
| **Dificultăți în implementare** | Nu |

|  |  |
| --- | --- |
| **Titlul măsurii** | **Monitorizarea modificărilor morfologice și hidrologice în zonele în care se desfășoară lucrările de protecție și amenajare costieră actuale (gropi de împrumut, plaje înnisipate artificial, structuri costiere de larg, submerse și/sau emerse)** |
| **Nr./codul măsurii** | **RO-MN 031** |
| **Descrierea scurtă și precisă a măsurii** | Măsura se referă la evaluarea presiunilor exercitate asupra fundului mării și a condițiilor hidrologice, în contextul lucrărilor de protecție costieră. Totodată, măsura contribuție la evaluarea stării de conservare a habitatelor marine și poate constitui o bază pentru adaptarea practicilor de execuție a soluțiilor de protecție costieră la conceptul de soluție de protecție prietenoasă mediului.  Implementarea măsurii presupune desfășurarea următoarelor acțiuni:   1. Monitorizarea parametrilor hidrologici şi morfologici 2. Monitorizarea pierderilor, perturbărilor fizice la nivelul fundului mării şi a modificării condițiilor hidrologice 3. Monitorizarea distribuției și stării habitatelor bentale în zonele de interes. |
| **Categoria de măsuri UE** |  |
| **Tipuri cheie de măsuri** | KTM 26 Măsuri de reducere a pierderii fizice de habitate bentale în apele marine  KTM 27 Măsuri de reducere a daunelor fizice în apele marine (și care nu sunt raportate în cadrul KTM 6 legat de Directiva Cadru Apă – apele costiere)  KTM 30 Măsuri de reducere a interferențelor cu procesele hidrologice în mediul marin  KTM 31 Măsuri de reducere a contaminării cu substanțe periculoase (substanțe sintetice, substanțe nesintetice, radionuclizi) și eliberării sistematice și/sau intenționate de substanțe în mediul marin, din surse de pe mare sau din atmosferă  KTM 35 Măsuri de reducere a perturbărilor biologice în mediul marin rezultate din extracția de specii, inclusiv capturi accidentale  KTM 37 Măsuri de refacere și conservare a ecosistemelor marine, inclusiv a habitatelor și speciilor. |
| **Obiective de mediu** | **Habitate bentale**  Ind. 1.4.1  1110-1: Menținerea existenței celor trei pajiști de *Zostera noltei* în zona Mangalia  1110-8: Menținerea distribuției actuale în zona Costinești–2 Mai  Nisipuri cu *Donax trunculus*: Menținerea distribuției actuale în zona Navodari–2 Mai  1140-3: Menținerea distribuției actuale în zona Eforie Nord–Eforie Sud  1170-7: Menținerea distribuției actuale în zona 2 Mai–Vama Veche  1170-8: Menținerea distribuției actuale în zona Cap Aurora–Vama Veche  1170-10: Menținerea distribuției actuale în punctele Agigea, Costinești și Vama Veche  1170-2 Recifi biogeni de *Mytilus galloprovincialis*: Menținerea distribuției actuale pe tot șelful României între izobatele de 30 – 50 m  1170-9: Menținerea distribuției actuale pe tot subtratul stâncos circalitoral  Ind. 1.5.1  1110-1: Suprafaţa ocupată de habitat ≥2,43 ha  1140-3: Suprafaţa ocupată de habitat ≥2,06 ha  1170-7: Suprafaţa ocupată de habitat ≥1,8 ha  1170-8: Suprafaţa ocupată de habitat ≥46 ha  1170-10: Suprafaţa ocupată de habitat ≥1 ha  Ind. 1.6.1  Înălțimea frunzelor de *Zostera noltei* în iunie ≥70 cm; extinderea anuală a rizomilor de *Zostera noltei* în zonele de creștere ale pajiștilor ≥70 cm  Înălțimea talurilor de *Cystoseira barbata* în sezonul rece ≥100 cm; frecvența exemplarelor tinere de Cystoseira în pătrate de 1 m2 ≥ 50%  Dimensiunea mediană a exemplarelor de *Mytilus galloprovincialis* (lungimea cochiliei) ≥50 mm SL  Frecvența juvenililor de *Pholas dactylus* în pătrate de 1 m2 ≥50%; dimensiunea maximă a exemplarelor de *Pholas dactylus* (lungimea cochiliei) = 70mm SL  Dimensiunea maximă a exemplarelor de *Donacilla cornea* (lungimea cochiliei) ≥22 – 24 mm SL  Dimensiunea maximă a exemplarelor de *Donax trunculus* (lungimea cochiliei) 45 – 50 mm SL  Dimensiunea maximă a exemplarelor de *Arenicola marina* (lungimea corpului întreg în extensie) 250 – 350 mm TL  Ind. 1.6.2  1110-1: Acoperirea cu *Zostera. noltei* în interiorul pajiștilor ≥50%; biomasa foliară a *Zostera.noltei* ≥ 1600 g·m-2  1170-8: Acoperirea cu *Cystoseira barbata* în interiorul câmpurilor ≥50%; biomasa umedă a *Cystoseira barbata* fără epifite ≥ 3000 g·m-2  1170-2:Acoperirea cu Mytilus viu în interiorul habitatului ≥ 50%; biomasa vie a *Mytilus galloprovincialis* ≥5000 g·m-2  Densitatea populaţiei de *Donacilla cornea*≥3300 ind·m-2  Densitatea populaţiei de *Donax trunculus* ≥200 ind·m-2  1170-7: Acoperirea cu *Corallina officinalis* în interiorul câmpurilor ≥50%  Densitatea populaţiei de *Lentidium mediterraneum* ≥9000 ind·m-2; biomasa vie a *Lentidium mediterraneum* ≥ 100 g·m-2  1170-9: Acoperirea cu *Mytilus* viu în interiorul habitatului ≥80%; biomasa vie a *Mytilus galloprovincialis* ≥8000 g·m-2  Biomasa vie a *Modiolula phaseolina* în pătrate de 1 m2 ≥16 g·m-2  Ind. 4.3.1  Densitatea populaţiei de *Lentidium mediterraneum* ≥9000 ind·m-2  Densitatea populaţiei de *Arenicola marina* ≥0,1 ind·m-2; Densitatea populaţiei de *Necallianassa truncata* ≥ 1 ind·m-2  Densitatea populaţiei de *Mytilus galloprovincialis* ≥500 ind·m-2  Densitatea populaţiei de *Modiolula phaseolina* în pătrate de 1 m2≥200 ind·m-2  Ind. 6.2.1  1110-1: Acoperirea cu *Zostera noltei* în interiorul pajistilor ≥50%; Frecvenţa decapodului *Palaemon adspersus* în pătrate de 1 m2 = 100%; Frecvenţa decapodului *Carcinus aestuarii* în transecte de 50 m2 ≥30%  1170-8: Acoperirea cu *Cystoseira barbata* in interiorul centurilor ≥50%; Frecvența epifitei *Colaconema thuretii* în patrate de 1 m2 ≥80%; Frecvența gastropodului *Gibbula divaricata* în patrate de 1 m2 ≥30% Frecvența gastropodului*iTricolia pullus* în pătrate de 1 m2 ≥1%  1170-2: Frecvenţa algelor Lithothamnion, Phyllophora sau Coccotylus în transecte de 50 m2 ≥10%; Frecvenţa decapodului *Liocarcinus navigator* în transecte de 400m2 ≥70%  1140-3: Frecvenţa polichetului *Ophelia bicornis* în probe ≥1%; Frecvenţa mysidului *Gastrosaccus sanctus* în probe ≥50%  1170-9: Frecvenţa decapoduluii *Eriphia verrucosa* în transecte de 100 m2 ; Densitatea speciei *Halichondria panicea* in habitat ≥1 colonie m-2  Ind. 6.2.3  1170-2: Dimensiunea mediană a exemplarelor de *Mytilus galloprovincialis* (lungimea cochiliei) ≥50 mm SL  1170-9: Dimensiunea mediană a exemplarelor de *Mytilus galloprovincialis* (lungimea cochiliei) ≥70 mm SL  **Contaminanţi**  **Deşeuri marine**  Ind. 10.1.2 Tendința descrescătoare a cantității de deșeuri marine din coloana de apă și depozitate pe fundul mării |
| **Descriptori** | D1 Biodiversitate – habitate bentale  D6 Integritatea fundului mării  D7 Modificarea permanentă a condițiilor hidrografice |
| **Presiuni principale** | -Perturbarea fizică a fundului mării rezultate din îndepărtarea şi/sau depunerea sedimentelor  -Pierderi fizice (din cauza schimbării permanente a substratului sau a morfologiei fundului mării și a extracției substratului fundului mării şi/sau „etanşare” – acoperirea substratului iniţial cu alte structuri)  -Modificări importante în regimul hidrologic marin adiacent  -Introducerea şi acumularea de deșeuri marine |
| **Domenii principale de activitate** | Protecția costieră și protecția împotriva inundațiilor  Restructurarea morfologiei fundului mării, inclusiv dragare și depozitarea de materiale  Extracția de minerale (rocă, minereuri metalifere, pietriș, nisip, cochilii)  Infrastructură pentru turism și agrement |
| **Caracteristici** | - Habitate bentale  - Habitate pelagice  - Peşti |
| **Legături cu alte directive/legislații/politici** | Directiva 92/43 EEC referitoare la conservarea habitatelor naturale și a speciilor de faună și floră sălbatică (Directiva Habitate)  Directiva 2000/60/CE de stabilire a unui cadru de politică comunitară în domeniul apei (Directiva Cadru Apă)  Directiva 2007/60/CE privind evaluarea şi managementul riscului la inundaţii  Directiva2014/52/UEde modificareaDirectivei*2011/92/UE*privind evaluarea efectelor anumitor proiecte publice și private asupra mediului |
| **Instrument pentru implementare/Mod de implementare** | Tehnic  Legislativ  Conştientizare/comunicare/diseminare |
| **Referință spațială/Zone de implementare** | Ape teritoriale/Zona costieră |
| **Contribuția măsurii la atingerea obiectivelor** | Măsura poate avea o contribuție ridicată la atingerea obiectivelor de mediu |
| **Impact transfrontalier** | Implementarea măsurii nu este de așteptat să aibă impact negativ asupra mediului marin aferent României si zonei transfrontaliere cu Bulgaria. Dimpotrivă, implementarea măsurii va avea rezultate pozitive. |
| **Costuri** | Cost  **scăzut** (50.000 – 250.000 Euro) – scor 4  Costul minim estimat pentru implementarea măsurii este ~ 100.000 euro/an.  Componentele costului:  - costuri cercetare (salarii)  - costuri tehnice (activitati de monitorizare)  ~~-~~ costuri de comunicare/constientizare publica |
| **Eficiență** | **Potenţial ridicată** – scor 4 |
| **Indicatori pentru măsurarea eficienței** | Nr. de sesiuni de monitorizare/an |
| **Evaluare socio-economică** | **Analiza Cost-Eficiență: ridicată (mare)**  **Analiza Cost-Beneficiu: medie**  **Efecte negative secundare**  Implementarea măsurii nu este de așteptat să aibă efecte negative asupra mediului marin. Implementarea măsurii ar putea conduce la conflicte între conformitatea cu legislația de mediu și intențiile de investiții publice și private în anumite zone din mediul marin (exmplu: conflicte între planurile de amenajare costiera si conservarea habitatelor bentale în ariile marine protejate).  **Beneficii – moderate:**  De mediu şi socio-economice:  Fiecare autoritate competentă realizează o evaluare a planurilor, programelor sau activităților care pot avea efecte secundare negative semnificative asupra mediului marin și sănătății umane, cum ar fi cercetări pentru surse alternative de energie în mediul marin (explorarea și extracţia neadecvată de sedimente, etc.). |
| **Coordonare** | Naţională |
| **Fezabilitate tehnică** | Frecvent aplicată; experiență vastă / dovezi de bune practici |
| **Organizații responsabile pentru implementarea măsurii** | Ministerul Mediului, Apelor și Pădurilor (Administrația Națională „Apele Române” și Agenția Națională pentru Protecția Mediului), Ministerul Educației, Inovării și Digitalizării (Institutul National de Cercetare Dezvoltarea Marina „Grigore Antipa”, Institutul Național de Cercetare-Dezvoltare pentru Geologie și Geoecologie Marină – INCD GeoEcoMar) |
| **Oportunități de finanțare** | Fonduri publice |
| **Planificarea implementării/acoperire temporală** | 2022 - 2028 |
| **Dificultăți în implemetare** | Nu |

# Măsuri noi actualizate/modificate adoptate în primul ciclu

I. Actualizarea informațiilor privind Măsuri noi raportate în primul ciclu, inclusiv starea implementării: 26 de măsuri noi, inițiate și /sau în curs de implementare și 3 măsuri finalizate/implementate:

**RO-MN-018 Punerea în aplicare a controlului pentru setcile de calcan**, a fost implementată, cu caracter permanent. Responsabilitate - Agenţia Naţională pentru Pescuit şi Acvacultură (ANPA).

**RO-MN-019** **Definirea și reevaluarea perioadelor și zonelor de prohibiție pentru speciile de pești – stocuri de pești**, de asemenea, finalizată implementarea. Responsabili ANPA in colaborare cu INCDM, care a realizat studiile.

**RO-MN-024** **Îmbunătățirea managementului deșeurilor de la nave**, măsură implementată, cu caracter permanent. Responsabilitate Compania Națională Administrația Porturilor Maritime SA Constanța, care a asigurat salubrizarea și igienizarea conformă a sectoarelor portuare in calitatea de administrator al domeniului public al statului reprezentat de Porturile maritime românești.

**RO-MN-025** **Stabilirea coordonată și/sau sprijinirea campaniilor regulate (anuale) de creștere a conștientizării adresate mediului de afaceri (agenți comerciali, operatori de plaje, pescari, etc) și publicului (turiști, studenți, copii, etc) legate de sursele și consecințele deșeurilor marine asupra mediului și de necesitatea reciclării deșeurilor**. Măsură implementată, cu caracter permanent – prin **acțiuni** specifice de tipul campanii regulate (anuale) de încurajare și promovare a curățării plajelor și îmbunătățirea monitorizării și colectării deșeurilor marine pe bază de voluntariat (în sectoarele de plajă care nu au fost închiriate, pe baza de contract, de la Administrația Bazinală de Apă – Dobrogea-Litoral) și întărirea controlului (ex. respectarea prevederilor contractuale ale operatorilor de plaje, operatorilor portuari, etc.) sunt stabilite ca urmare a rezultatelor proiectului comun România și Bulgaria implementat în perioada 2016-2017 și finanțat de Comisia Europeană (Direcția Generală de Mediu) - “Suport tehnic și administrativ pentru implementarea comună a Directivei Cadru Strategia pentru Mediul Marin în Bulgaria și România” (Faza 3), proiect care a avut ca obiectiv general coordonarea implementării abordării ecosistemice la nivelul regiunii Mării Negre, iar ca obiectiv specific susținerea elaborării unui program comun de măsuri. Contextul deșeurilor marine este unul de importanță și actualitate, tratat prioritar de către Administrația Națională APELE ROMÂNE prin Administrația Bazinală de Apă Dobrogea-Litoral (A.B.A.D.L). Anual, eforturile de a spori capacitatea de gestionare, igienizare/ecologizare și de pregătire a plajelor, este realizată în comun cu Operatorii de plajă.

II. Retragerea unei măsuri: nu au fost propuse măsuri pentru retragere

III. Actualizarea informațiilor privind Măsurile noi: pentru D2 specii neindigene RO-MN-011 și RO-MN-012, au fost reformulate obiectivele.

# Excepții aplicate (în temeiul articolului 14)

In elaborarea măsurilor PoM au existat și câteva Excepții, în care conform art. 14, sunt permise diferite situații, identificate în apele marine, în care obiectivele de mediu sau GES nu pot fi atinse, din cauza caracterului transfrontalier. Aceste situații au fost identificate și explicitate în mod clar în PoM, spre a fi motivate Comisiei Europene.

În prezenta actualizare a PoM au fost menținute cele trei excepții identificate anterior deoarece nu au putut fi atinse obiectivele de mediu și GES. Trebuie menționat faptul că obiectivele de mediu pentru D2 Specii neindigene, D3 Specii de pești comerciali și D10 Deșeuri marine nu au putut fi atinse și din cauza caracteristicilor transfrontaliere ale acestor elemente.

# Metode aplicate în actualizarea PoM

Descriere succintă a metodelor aplicate pentru actualizare POM:

1. analiza decalajului – s-a făcut prin evaluare procentuală și aprecierea expertului;
2. evaluarea impactului Măsurilor noi ale actualului PoM a fost realizată calitativ, păstrând costurile calculate și componentele acestora (calculate anterior în analiza cost-eficiență și analiza cost-beneficiu).

Astfel, a fost luat în considerare impactul măsurilor noi asupra mediului marin, precum și costurilor necesare implementări, stabilite în ciclul anterior printr-o metodologie calitativă, atât pentru Analiza Cost-Eficiență, cât și pentru Analiza Cost-Beneficii (ACB) asociată, iar evaluarea eficienței s-a bazat doar pe contribuția măsurii la atingerea unui anumit obiectiv/țintă (neincluzând întregul domeniu de beneficii).

# Coordonarea regională și impactul transfrontalier

Un rol important în implementarea Directivei Cadru Strategia pentru mediul marin îl are cooperarea regională fără de care nu se poate atinge starea ecologică bună a regiunii marine Marea Neagră. În acest context, România cooperează cu Bulgaria în baza Acordului bilateral România –Bulgaria, iar cu țările terțe riverane Mării Negre colaborează în cadrul Convenției de la București (Convenția pentru protecția Mării Negre împotriva poluării).

Având în vedere strategia de implementare a directivei au fost elaborate și stabilite 16 măsuri comune sau coordonate cu Bulgaria în cadrul proiectului „Technical and administrative support for joint implementation of the Marine Strategy Framework Directive (MSFD) în Bulgaria and Romania” finanțat de Comisia UE.

Măsurile comune și /sau coordonate cu Bulgaria sunt următoarele:

1. RO-MN-003 Protejarea speciilor marine de pasaj, ielcovanul (*Puffinus* *yelkouan*) și subspecia mediteraneeană a cormoranului moțat (*Phalacrocorax* *aristotelis* *desmarestii*), precum și a celorlalte specii importante de păsări protejate incluse în Formularul standard al sitului Natura 2000, ROSPA 0076 Marea Neagră
2. RO-MN-004 Elaborarea/actualizarea planurilor de management pentru Ariile Marine Protejate în conformitate cu cerințele DCSM
3. RO-MN-005 Crearea de rețele coerente și reprezentative de Arii Marine Protejate care includ Ariile Marine Protejate din România și Bulgaria, inclusiv planurile de management. Controlul sporit al activităților reglementate în Ariile Marine Protejate
4. RO-MN-011 Realizarea unui plan de acțiune comun pentru detectarea timpurie și atenuarea și evaluarea impactului speciilor neindigene
5. RO-MN-013 Sensibilizarea (campanii educaționale) și consilierea grupurilor locale pescărești referitor la folosirea eficientă a tehnicilor și echipamentelor “prietenoase cu mediul“
6. RO-MN-014 Stimularea practicilor “prietenoase cu mediul“ prin utilizarea vaselor de pescuit cu lungime mai mică de 10 m și care nu folosesc echipamente remorcate (pescuit la scară redusă)
7. RO-MN-015 Desemnarea zonelor în care este permisă folosirea uneltelor de pescuit de tip beam traul și observații pe termen lung asupra impactului acestora. Modificarea cerințelor de utilizare, atunci când este cazul
8. RO-MN-016 Promovarea și stimularea (inclusiv financiară) a pescuitului și colectării de moluște în condiții prietenoase cu mediul
9. RO-MN-017 Dezvoltarea planului multianual regional de management pentru stocurile de pești vizate
10. RO-MN-018 Punerea în aplicare a controlului pentru setcile de calcan
11. RO-MN-019 Definirea și reevaluarea perioadelor și zonelor de prohibiție pentru speciile de pești – stocuri de pești
12. RO-MN-020 Gestionarea și reducerea surselor difuze de poluare, inclusiv depunerile atmosferice
13. RO-MN-022 Introducerea etichetării ecologice (pe baza etichetelor ecologice relevante existente) în acvacultură
14. RO-MN-023 Amendarea legislației existente, acolo unde este necesar, pentru desfășurarea activităților economice în mediul marin
15. RO-MN-024 Îmbunătățirea managementului deșeurilor de la nave
16. RO-MN-025 Stabilirea coordonată și/sau sprijinirea campaniilor regulate (anuale) de creștere a conștientizării adresate mediului de afaceri (agenți comerciali, operatori de plaje, pescari, etc) și publicului (turiști, studenți, copii, etc) legate de sursele și consecințele deșeurilor marine asupra mediului și de necesitatea reciclării deșeurilor

În procesul de actualizare al programului de măsuri, în data de 3 februarie 2021, Romania a organizat o întâlnire online cu Bulgaria, în cadrul Grupului de Lucru Marea Neagră constituit în baza Acordului între Ministerul Mediului și Gospodăririi Apelor din România și Ministerul Mediului și Apelor din Republica Bulgaria privind cooperarea în domeniul gospodăririi apelor. La această întâlnire au participat experții din cele două ministere, din Institutul Național Cercetare-Dezvoltare Marină Grigore Antipa Constanța și Direcția Bazinală de Apă din Bulgaria implicați în implementarea Directivei Cadru Strategia pentru mediul marin. Din discuțiile purtate a rezultat faptul că măsurile comune sau coordonate se află în stadii diferite de implementare.

De asemenea, în lunile octombrie și noiembrie ale anului 2021, pentru actualizarea programului de măsuri, au fost inițiate noi discuții, prin email, cu partea bulgară pentru a se constata progresul înregistrat în implementarea măsurilor comune sau coordonate. Ultima informare între părți a fost în luna ianuarie 2022, unde s-a decis că cele 16 măsuri comune și/sau coordonate, aflate în diferite stadii de implementare, să fie menținute în programul de măsuri actualizat datorită importanței pe care o au pentru atingerea stării ecologice bune a Mării Negre.

Trebuie subliniat faptul că rezolvarea problemelor ce țin de caracterul transfrontalier al mediului marin incumbă eforturi conjugate ale statelor membre UE și țărilor terțe care împart aceiași regiune marină, un rol important în gestionarea acestora revenind Convențiilor Regionale Marine. Ca urmare, România a comunicat Comisiei Mării Negre programul de măsuri elaborat în primul ciclu de implementare. După finalizarea actualizării și raportarea acestuia la Comisia Europeană, Romănia va transmite și Comisiei Mării Negre programul de măsuri actualizat în scopul diseminării acestuia către toate țările riverane Mării Negre.

# Informații privind consultarea publică

Conform art.19 al Directivei Cadru Strategia pentru mediul marin pct.2 (d) (art.17 al OUG 71/2010) autoritatea publică centrală din domeniul apelor urmărește ca toți factorii interesați, respectiv autorități cu obligație în implementarea directivei și societatea civilă, să aibă acces la toate documentele elaborate în scopul punerii în aplicare a strategiei marine, documente ce se regăsesc pe site-ul Ministerului Mediului, Apelor și Pădurilor.

De asemenea, legislația națională în vigoare, care a transpus directivele UE privind consultarea publică, asigură cadrul național necesar pentru a supune în dezbatere publică programul de măsuri actualizat în vederea atingerii stării ecologice bune a Mării Negre.

În primul ciclu de implementare al Directivei Cadru Strategia pentru mediul marin, Programul de măsuri a fost elaborat în cadrul proiectului „Technical and administrative support for joint implementation of the Marine Strategy Framework Directive (MSFD) în Bulgaria and Romania” finanțat de Comisia Europeană. Respectând cerințele art.19 al directivei au fost organizate mai multe dezbateri publice (februarie, mai, iunie) la care au participat experți din ministere, agenții, societate civilă (ONG Mare Nostrum, pescari). În urma discuțiilor avute a fost definitivat programul de măsuri, care a fost postat pe site-ul ministerului pentru a putea fi supus consultării publice.

După terminarea consultării publice, programul de măsuri a fost raportat și notificat Comisiei Europene în 2017.

Așa cum s-a menționat în capitolul Introducere, programul de măsuri a fost aprobat prin Hotărârea Guvernului 432 din 27 mai 2020 privind aprobarea Programului de măsuri pentru atingerea stării ecologice bune a regiunii marine Marea Neagră.

Având în vedere că programul de măsuri a fost aprobat în 2020, cele mai multe măsuri noi sunt în curs de implementare, fapt pentru care nu s-a putut identifica sau stabili efectul acestora asupra ecosistemului marin.

În scopul actualizării programului de măsuri, conform art.17 al directivei, a fost elaborat un set de chestionare, prin care s-a urmărit cunoașterea stadiului implementării măsurilor noi, anul în care se va finaliza implementarea măsurii, dificultăți întâmpinate în procesul de implementare, costurile implementării. Aceste chestionare au fost trimise autorităților, instituțiilor responsabile cu implementarea programului de măsuri nominalizate în Anexa 2 a OUG 71/2020 privind stabilirea strategiei pentru mediul marin adoptată prin Legea 6/2011 cu modificările și completările ulterioare.

Din analiza răspunsurilor primite s-a evidențiat faptul că majoritatea măsurilor se află în diferite faze de implementare, 4 măsuri noi au fost implementate integral, iar pentru 11 măsuri noi nu a fost demarat procesul de implementare.

În general, analiza răspunsurilor a evidențiat că dificultățile în implementare au fost generate de lipsa fondurilor și a personalului, precum și din cauza întârzierii aprobării HG 432/2020 prin care s-a creat cadrul legal de punere în aplicare al măsurilor.

Etapa următoare a consultării factorilor interesați, care desfășoară activități maritime sau sunt implicați în protecția mediului marin, a fost organizarea dezbaterii publice din data de 8 decembrie 2021. La dezbatere au participat 49 experți, care au reprezentat Ministerul Mediului, Apelor și Pădurilor, Institutul Național de Cercetare Dezvoltare Marină “Grigore Antipa” Constanța, GEOECOMAR Constanța, Administrația Națională Apele Române, Administrația Bazinală Apele Dobrogea Litoral, Agenția de Protecția Mediului Constanța, Compania Națională Administrația Porturilor Maritime S.A. Constanța, Agenția Națională de Piscicultură și Acvacultură Constanța, Autoritatea Națională Sanitar Veterinară și Siguranța Alimentelor, Ministerul Dezvoltării, Lucrărilor Publice și Administrație, , Societatea de Română de Ornitologie, Administrația Rezervației Biosferei Delta Dunării, Autoritatea Competentă de Reglementare a Operațiunilor offshore la Marea Neagră, ONG Mare NOSTRUM, Agenția națională pentru Arii Protejate, Asociațiile de pescari ROMFISH și RO Pescador. Discuțiile s-au axat, în principal, pe stadiul implementării măsurilor noi, a necesității păstrării acestora și a responsabilității privind implementarea.

Menționăm că, în luna martie a acestuia an, programul de măsuri actualizat, conform cerințelor art.13, 14 și 17 ale directivei, va fi postat pe site-ul Minsterului Mediului, Apelor şi Pădurilor pentru a fi supus consultării publice, urmând a fi notificat Comisiei Europene până la 31 martie 2022.

1. European Commission. 2021. MSFD guidance: r*eporting on the 2021 update of Articles 13 and 14, and the 2024 update of Article 18. (MSFD Guidance Document 18).* Brussels. Pp 49. [↑](#footnote-ref-2)